b'\n_START_ARTICLE_\nSulo Salonen\n_START_PARAGRAPH_\nSulo Nikolai Salonen  (27. tammikuuta 1899 Pyht\xc3\xa4\xc3\xa4 \xe2\x80\x93 21. toukokuuta 1976 Pernaja) oli suomalainen s\xc3\xa4velt\xc3\xa4j\xc3\xa4.\n_START_SECTION_\nHenkil\xc3\xb6historia\n_START_PARAGRAPH_\nSalosen vanhemmat olivat maanviljelij\xc3\xa4 Juho Salonen ja Edla Kustaava Jordas. Salonen opiskeli Suomessa Erik Furuhjelmin ja Selim Palmgrenin oppilaana Helsingin kirkkomusiikki-instituutissa, josta valmistui kanttori-urkuriksi 1924. Helsingin musiikkiopistossa h\xc3\xa4n opiskeli viulun- ja urkujensoittoa ja sai p\xc3\xa4\xc3\xa4st\xc3\xb6todistuksen 1929, mutta jo 1927 h\xc3\xa4n oli valmistunut musiikinopettajaksi. My\xc3\xb6hemmin h\xc3\xa4n jatkoi opintojaan Ruotsissa ja opiskeli kirjeitse G\xc3\xbcnter Raphaelin johdolla 1938\xe2\x80\x931944. Selim Palmgrenin johdolla Salonen opiskeli yksityisesti 1934 ja Helsingin konservatoriossa 1934-1935. 1920-luvun alkuopuolella Salonen toimi kiert\xc3\xa4v\xc3\xa4n\xc3\xa4 laulukuorojen ja jousiorkesterien opettajana. Kanttori-urkurina Pietarsaaressa h\xc3\xa4n oli 1929\xe2\x80\x931948 ja Sipoossa vuodesta 1952. H\xc3\xa4n toimi my\xc3\xb6s kuoronjohtajana ja musiikkikriitikkona. Ensikonserttinsa h\xc3\xa4n piti Helsingiss\xc3\xa4 vuonna 1943.  Director cantus -arvon Salonen sai 1940, professorin arvonimi h\xc3\xa4nelle my\xc3\xb6nnettiin 1971.'